Vrou in aftreeoord aangevalArgieffoto: Kent Williamson Die Wes-Randse polisie het ŉ soektog van stapel gestuur na vyf verdagtes wat ŉ 63-jarige vrou Donderdagaand by ŉ aftreeoord in Hekpoort aangeval het. Konst. Gloria Maswanganye, polisiewoordvoerder, het gesê die voorval het omstreeks 20:45 by die Jewels of the Valley-aftreeoord plaasgevind. “Die vrou het in haar sitkamer gesit en televisie kyk. Die veiligheidslig het skielik afgegaan en die honde het begin blaf,” het Maswanganye Vrydag gesê. “Die vrou is na buite om ondersoek in te stel toe vyf mans op haar afgestorm het. Een van hulle het ŉ mes by hom gehad.” Die vrou het terug in haar huis gehardloop en wou die veiligheidshek toetrek toe sy agterkom die hek is gebreek. “Sy het na ŉ agterkamer gehardloop en haarself daarin toegesluit. Sy kon hoor hoe die verdagte die huis plunder. Sy het haar bure gebel en hulle het die paniekknoppie gedruk.” Die verdagtes het in die slagoffer se wit Renault Sandero op die vlug geslaan met twee televisiestelle, twee selfone, ŉ skootrekenaar en beursie met bankkaarte. Die polisie en Oestermoed-veiligheidsdienste het spoedig gereageer, waarna die vrou se voertuig en televisie teruggevind is. Die verdagtes kon daarin slaag om weg te kom. Die vrou is nie tydens die voorval beseer nie. Die Hekpoort-polisie ondersoek ŉ saak van huisroof. Enigiemand wat die polisie in hul ondersoek kan bystaan, word versoek om die Hekpoort-polisie by 014 576 9100 of Stop Misdaad by 0860 010 111 te bel.